ΓΡΑΠΤΗ ΕΡΩΤΗΣΗ E-1958/00

υποβολή: Mario Mauro (PPE-DE), Johan Van Hecke (PPE-DE) και Antonio Tajani (PPE-DE) προς την Επιτροπή

(16 Ιουνίου 2000)

Θέμα: Παραβιάσεις των δικαιωμάτων του ανθρώπου στην Βόρεια Ουγκάντα

1. Τελεί άραγε η Επιτροπή εν γνώσει του τι συμβαίνει στην Βόρεια Ουγκάντα, όπου περισσότερα από δέκα χιλιάδες παιδιά έχουν απαχθεί κατά τα τελευταία χρόνια και εξακολουθούν ακόμη και σήμερα να απάγονται σε σχεδόν καθημερινή βάση, από τους αντάρτες του Επαναστατικού Στρατού του Κυρίου;

2. Έχει ενημερωθεί η Επιτροπή για το ρόλο των σουδανικών ενόπλων δυνάμεων όσον αφορά την εκπαίδευση, τον εξοπλισμό και τη χρησιμοποίηση αυτών των παιδιών σε στρατιωτικές επιχειρήσεις κατά του στρατού της Ουγκάντας και του Απελευθερωτικού Στρατού του Σουδανικού Λαού στο Νότιο Σουδάν;

3. Γνωρίζει άραγε η Επιτροπή ότι πολλά από αυτά τα παιδιά πεθαίνουν από χολέρα στα στρατόπεδα στο Νότιο Σουδάν, από κακομεταχείριση ή από τις επικίνδυνες για τη ζωή τους συνθήκες στα πεδία της μάχης στην Ουγκάντα και στο Νότιο Σουδάν;

4. Αν ναι, τι μέτρα προτίθεται να λάβει η Επιτροπή με βάση αυτές τις πληροφορίες; Αν όχι, ποιες ενέργειες προτίθεται να αναλάβει η Επιτροπή για τη διερεύνηση των γεγονότων αυτών;

5. Σε ποιες ενέργειες προβαίνει η Επιτροπή προκειμένου να διευκολύνει, πιέσει και επισπεύσει την εφαρμογή της Ειρηνευτικής Συμφωνίας του Ναϊρόμπι, η οποίαπεγράφη το Δεκέμβριο μεταξύ Ουγκάντας και Σουδάν, και του σχεδίου νόμου περί Αμνηστίας, που εγκρίθηκε από την Βουλή της Ουγκάντας το Δεκέμβριο αλλά έχει καθυστερήσειπερβολικά;

6. Τελεί άραγε το Συμβούλιο εν γνώσει της παρουσίας σε ορισμένα κράτη μέλη άντιπροσώπων ' του Επαναστατικού Στρατού του Κυρίου, ο οποίος ευθύνεται για τις σοβαρότερες παραβιάσεις σε βάρος των παιδιών σε ολόκληρο τον κόσμο και που, κατά τα φαινόμενα, ταξιδεύει ανεμπόδιστα εντός και εκτός της Ευρωπαϊκής Ένωσης; Αν ναι, ποιες συγκεκριμένες ενέργειες σκοπεύει να αναλάβει η Επιτροπή ώστε να ανακόψει τη δράση αυτών των ανθρώπων και την κινητοποίησή τους για στήριξη σε αυτά τα κράτη μέλη;

Απάντηση του κ. Nielson εξ ονόματος της Επιτροπής

(20 Ιουλίου 2000)

1.-3. Η Επιτροπή είναι πλήρως ενημερωμένη για την κατάσταση στη βόρεια Ουγκάντα, για τις φοβερές συνθήκες που κυριαρχούν τόσο στα στρατόπεδα όσο και στα πεδία των μαχών και παρακολουθεί από κοντά τα γεγονότα μέσω της Αντιπροσωπείας της στην Καμπάλα.

4.-5. Η Επιτροπή παρεμβαίνει σε διάφορα επίπεδα για να βελτιώσει την κατάσταση στη βόρεια Ουγκάντα. Μαζί με τους αντιπροσώπους των κρατών μελών στην Καμπάλα, η Επιτροπή βρίσκεται σε συνεχή πολιτικό διάλογο με τις αρχές της Ουγκάντας και ασκεί πίεση για να εφαρμοστούν η ειρηνευτική συμφωνία του Ναϊρόμπι και ο νόμος περί αμνηστίας. Η Επιτροπή έχει ήδη, τεθεί επικεφαλής των χορηγών στις συζητήσεις με την κυβέρνηση με σκοπό να επιταχύνει την εφαρμογή του νόμου περί αμνηστίας και προετοιμάζει με την κυβέρνηση και τις τοπικές αρχές ένα πρόγραμμα χρηματοδοτικής στήριξης για τα άτομα που επιστρέφουν στην διοικητική περιφέρεια του Acholi. Η Επιτροπή στηρίζει επίσης άμεσα ένα πρόγραμμα επιστροφής για τα απαχθέντα παιδιά στο Σουδάν, το οποίο προς το παρόν καλύπτει μόνον τα παιδιά από το Σουδάν.

Η Επιτροπή έχει ήδη δώσει χρηματοδοτική βοήθεια στην Ένωση Πληγέντων Γονέων που ιδρύθηκε ύστερα από την απαγωγή των Απαχθέντων Κοριτσιών για να στηρίξει τις προσπάθειές της για ευαισθητοποίηση του διεθνούς κοινού και να βοηθήσει τις οικογένειες, καθώς και να αποκαταστήσει τα θύματα από τις νάρκες στη Βόρεια Ουγκάντα μέσω της ιταλικής μη κυβερνητικής οργάνωσης AVSI. Επιπλέον, η Επιτροπή προετοιμάζει ένα γενικό πρόγραμμα αποκατάστασης για τις διοικητικές περιφέρειες Gulu και Kitgum που θα εφαρμοστεί μέσω των τοπικών αρχών. Η εφαρμογή του εν λόγω προγράμματος εξαρτάται ωστόσο από τη βελτίωση της κατάστασης ασφάλειας στην περιοχή. Η Επιτροπή προεδρεύει επίσης της ομάδας συντονισμού των χορηγών για τη βόρεια Ουγκάντα.

6. Η Επιτροπή δεν έχει λεπτομερή πληροφόρηση σχετικά με την παρουσία ή τις δραστηριότητες των αντιπροσώπων του Στρατού Άμυνας του Κυρίου (LRA) στα κράτη μέλη. Τα θέματα μετανάστευσης, παραμονής ή πολιτικών δραστηριοτήτων των μη κοινοτικών πολιτών εναπόκεινται στην αρμοδιότητα των ίδιων των κρατών μελών.